En eendag, broers en susters, sal ons almal in ‘n laaste vierkant instap wat nie ‘n deur het nie. Daar sal geen onsigbare deur wees na die volgende vierkant toe nie. Ek sal nie kan oorstap na die volgende vierkant nie, want dit sal my laaste vierkant wees. Watter een dit sal wees, weet ons nie. ‘n Mens sou dalk so min of meer kon skat hoeveel vierkante jy heel waarskynlik oor het. Maar eintlik kan ons ook nie.
Hoekom? Want daardie laaste vierkant blyk om die eerste vierkant van ‘n nuwe lewe te wees. Nou is ek vry, want die mure van elke vierkant wat my tyd gereël het, is weg. My laaste vierkant het nie ‘n einde nie. Dit is nie toe nie. Dit is oop. Want dit is die nuwe lewe.
Hoe lyk ‘n wêreld, broers en susters, waar ‘die wil van God heers’? Ek dink ons sal ten minste die volgende kan sê: dit sal ‘n wêreld wees (as ons kyk na Jesus Christus se uitspraak oor die wil van God ten opsigte van die wet), dat die liefde daar sal regeer. Daar sal geen afguns, haat en nyd wees nie. Ons sal selfs kan sê: alles wat in hierdie lewe verkeerd is, sal daar reg wees.
Ja, al lyk ons vierkante nie altyd so mooi nie. Al is hulle soms gevul met dinge wat ons nie wil hê nie. Dit mag nie vir ons saak maak nie! Want as die ware Christelike hoop werklik in ons leef, sal liefde en vrede deel van ons lewens wees. En sal ons dit deel van ons wêreld maak!